Silikose-groepsgeding: Uitspraak verwelkomArgieffoto Adjunk-regter-president Phineas Mojapelo het Vrydag in die Suid-Gautengse hooggeregshof beslis dat ŉ groepsgeding ál realistiese manier vir die meeste mynwerkers is om hul grondwetlike regte te handhaaf en sodoende toegang tot geregtigheid te kry. Die aansoek is deur twee regsfirmas en die Legal Resources Centre ingedien namens meer as 25 000 mynwerkers wat die longsiekte opgedoen het terwyl hulle ondergronds gewerk het by die land se goudmyne. Die gekonsolideerde gevalle strek oor vyf dekades en is van krag teen die land se goudmynmaatskappye. Verweerders in dié geval sluit maatskappye soos Harmony Gold, AngloGold Ashanti, Gold Fields, Sibanye Gold, African Rainbow Minerals (ARM) en Anglo American in. Die Nasionale Unie van Mynwerkers (NUM) het die hofuitspraak verwelkom. “Die NUM is baie opgewonde oor die uitspraak aangesien die saak uiteindelik vrugte afgewerp het vir die lyers van silikose,” het Peter Bailey, die NUM se voorsitter van gesondheid en veiligheid, gesê. “Ons hou nog heeltyd voet by stuk dat ŉ onderhandelde skikking die weg vorentoe is.” Cosatu het die uitspraak as ŉ mylpaal beskryf. “Dit is ŉ groot oorwinning vir die duisende oudmynwerkers wat silikose en pulmonale tuberkulose in die myne opgedoen het. Cosatu moedig alle aangetaste myners en die families van oorlede mynwerkers aan om te verseker dat hulle by hierdie groepsgeding teen die goudmynmaatskappye aansluit,” het Sizwe Pamla, woordvoerder van Cosatu, gesê.